Len Muller sing van ‘gesprekke met sy Skepper’Len Muller. (Foto: Nico Welgemoed) Len Muller, ’n musikant wat mense bekoor met sy rustige melodieë en emotiewe lirieke, is eintlik ’n skaam man wat sy emosies bloot deur musiek met mense deel. “Met elke liedjie wat uitgereik word, sit jy ’n stukkie van jouself daar buite,” het Muller aan Maroela Media vertel. “Jy maak jouself oop vir vreemdelinge. Ek kom agter met elke liedjie wat ek uitreik, vorm mense ’n duideliker prentjie van wie ek is in hul kop. Dis hoekom ek so eg moontlik probeer bly.” Die kwesbaarheid wat daarmee gepaard gaan, aanvaar hy as vanselfsprekend. Hy beskryf sy werk as kunstenaar as sy roeping en glo dat talent nie daarsonder gebruik moet word nie. Hoewel hy dié roeping nastreef, het hy nog nooit gemak op die verhoog gevind nie en is selfvertroue iets waaraan hy deur die jare deurlopend moes bou. “Ek sou nooit kon droom dat ek op die verhoog sou beland nie, maar die skryfwerk het my na musiek gelok.” Sy eerste liedjies het reeds tydens sy hoërskooljare die lig gesien. Muller se splinternuwe enkelsnit, “Jy moet weet”, is aanmekaargeweef nog lank voordat Inspirasie vir die lirieke daarvan getref het. “Toe ek na die melodie luister, het ek gevoel asof dit van iemand af kom wat sukkel om sy of haar liefde vir iemand te verklaar. Dit het my laat dink aan daardie waagstap wat jy moet doen om vir iemand te sê dat jy lief is vir hulle.” Hy vertel ook dat hoewel mans soms sukkel om hul ware gevoelens te verklap, is musiek dikwels die uitlaatklep waardeur hulle hul liefde en emosies kan laat vloei. Die liedjie het organies gevorm, vertel Muller, en die natuurlike proses daarvan het veral vir hom uitgestaan. “In ’n stadium, so in die middel van die liedjie, het ek vreeslik gesukkel om die hart van die liedjie neer te pen,” vertel Muller. Die hart van dié liedjie het toe uiteindelik sy oorsprong in herhaaldelike oproepe van telefoonverkopers gevind. “Dit was eg, ek het geskryf waardeur ek in daardie stadium gegaan het.” Hoewel sy liedjies met sy eie emosie gevul is, is dit egter beslis oop vir interpretasie deur die luisteraar. “Die liedjies kom uit my persoonlike joernaal, ek is bly as mense daarby aanklank vind.” Die musiek wat uit Muller se pen en van agter sy mikrofoon verskyn, beskryf hy as die “gesprekke met sy Skepper”. Mense wat daarvan hou om musiek as die vervoermiddel van hul eie dieper emosies te gebruik, vind veral aanklank by Muller se musiek en die kwesbare aard daarvan. Luister na “Jy moet weet” hier: